Jong kinders sterf op pad skool toeDie ongelukstoneel op die berugte R34. (Foto: Verskaf) Twee jong kinders is dood en agt ander beseer toe ’n minibustaxi Woensdag in ’n ongeluk naby die brug oor die Bloemhofdam op die berugte R34 betrokke was. Dié pad is oortrek met slaggate en daar is sprake dat die taxi oorlaai was. Volgens die departement van onderwys in Noordwes het die minibustaxi 26 kinders, wat in Hoopstad in die Vrystaat woon, na hul skool in Bloemhof in Noordwes vervoer. Die bestuurder van die taxi het na bewering beheer oor die voertuig verloor en van die pad af gery. Die kinders is almal leerders aan Bloemhof Primary School. ’n Sewejarige seuntjie en sesjarige dogtertjie, albei in graad R, is op die toneel dood. Een van die oorledenes is klein Busisiwe Angel Chukudu. Sy was haar ouers se enigste kind. Godfrey Towa, Busisiwe se pa, vertel hy was gisteroggend by die werk toe hy van die ongeluk in kennis gestel is. Hy het hom dadelik na die toneel gehaas. Hy onthou dat hy te voet oor die brug na die ongelukstoneel gestap het. “Ek kon glad nie my klein dogtertjie kry nie. Hulle het haar weggesteek.” Die ongelukstoneel op die berugte R34. (Foto: Verskaf) Volgens Towa is daar op die toneel aan hom gesê dat sy kind in ’n ernstige toestand verkeer en hy is hospitaal toe om haar daar te probeer opspoor. Kapt. Aafje Botma, polisiewoordvoerder in Noordwes, sê die twee kinders wat in die voorval omgekom het, was in die wrak vasgekeer en is later op die toneel dood verklaar. Agt beseerde leerders is ná die voorval na ’n plaaslike hospitaal vervoer vir mediese behandeling. By die hospitaal het Towa vier uur lank op nuus oor sy kind gewag. “Hulle het geweet my kind is dood, maar nie vir my gesê nie. Dit was so moeilik. Ek het die ander ouers en hul beseerde kinders gesien. Hulle het darem nog gelewe. Ek kon nie my kind vind nie.” Hy vertel daar is later gereël dat hy en sy vrou terug na die ongelukstoneel geneem word. Hiér het hulle eindelik vir Busisiwe vir die eerste keer sedert die ongeluk gesien. Sy was reeds dood verklaar, maar nog nie van die toneel verwyder nie. “Sy sou altyd ná werk na my toe hardloop, my druk en vra hoe my dag was. Sy sou altyd vra wat ek vir haar saamgebring het. Sy was my enigste kind. Ek het nou niks.” Maroela Media het vroeër berig Sisi Ntombela, Vrystaatse premier, en William Bulwane, LUR vir polisie, paaie en verkeer, het net vroeër vandeesweek die R34-pad tussen Hoopstad en Bloemhof besoek. Die ongelukstoneel op die berugte R34. (Foto: Verskaf) Bulwane het erken paaie in die Vrystaat is nie in ’n goeie toestand nie en dat die R34-pad een van dié paaie is. Die LUR het beloof dat die departement die stuk pad sal regmaak en dat ’n aangestelde kontrakteur teen 19 September met fase 2 sal begin om die pad te rehabiliteer. Fase 1 is reeds voltooi. Die LUR vir onderwys in Noordwes, Mmaphefo Matsemela, het op haar beurt gesê dit is die derde soortgelyke ongeluk binne ’n week. “Ek wil graag ’n sterk boodskap stuur aan alle bestuurders en diensverskaffers wat leerders skool toe vervoer om te alle tye ekstra versigtig te wees wanneer hulle leerders vervoer. “Ons is as ’n departement verpletter deur die ongeluk wat die lewe van twee van ons leerders geëis het. Ek wil ons innige meegevoel aan die bedroefde families oordra.” Botma sê die polisie ondersoek tans ’n saak van strafbare manslag. Die polisie wou nie kommentaar lewer op bewerings dat die voertuig oorlaai was nie.